辰陽待嶽祠之命舟發武陵回寄從遊諸公
作者：趙蕃
朝代：宋

paragraphs: 叔父風流元祐支，清貧遠自相國時。
舊聞河朔人偉奇，元衡筆力猶可窺。
佳哉伯玉賢塤箎，小阮亦與竹林期。
兆民雖云非舊知，知之正自梅花詩。
伯壽憔悴儒冠衣，十年不調長苦饑。
經明行修後所歸，非吾光遠其誰推。
洪文學問方築基，基成可保無傾欹。
嗟我誤落東南陲，疏者迺親親異宜。
念我流轉終年疲，去章已上歸俟之。
或持酒肴或贈辭，亦或眷眷江之湄。
數面成親還語離，前日之樂今日悲。
秋風颯颯衣披披，山長水遠屬玉飛。
高城望斷日已西，望不可見令人思。